ბროკჰაუზის ენციკლოპედია
ბროკჰაუზის ენციკლოპედია (გერმ. Brockhaus Enzyklopädie) — გერმანული მრავალტომიანი უნივერსალური ენციკლოპედია. გამოდიოდა XIX საუკუნის დასაწყისიდან. მართალია სხვადასხვა წლებში განსხვავებული სახელებით გამოიცემოდა, მაგრამ საერთო არაოფიციალურ სახელად მაინც „ბროკჰაუზი“ შერჩა. ენციკლოპედია გამომცემლობა ბროკჰაუზის მიერ გამოიცემა, რომლის დამფუძნებელი ფრიდრიხ არნოლდ ბროკჰაუზია (შემდგომ — „Bibliographisches Institut & F. A. Brockhaus AG“). ენციკლოპედიის ერთ-ერთი ძირითადი მახასიათებელი ის არის, რომ სტატია-მიმოხილვების მაგივრად, სტატია-ცნობებია მოცემული. ამან საშუალება მისცა რედაქტორებს ენციკლოპედიაში ფორმატის შესაბამისი 200-300 ათასი სტატია ჩაერთოთ. „ბროკჰაუსის ენციკლოპედია“ გერმანულენოვან მსოფლიო დონის ენციკლოპედიებს შორის უკანასკნელია, რადგან „მაიერის ენციკლოპედიური ლექსიკონის“ (გერმ. Meyers Konversations-Lexikon) გამოცემა შეწყდა 1984 წელს, „პირერის უნივერსალური ენციკლოპედიისა“ (გერმ. Universal-Lexikon der Gegenwart und Vergangenheit) მე-19 საუკუნის მიწურულს და „ჰერდერის ენციკლოპედიური ლექსიკონისა“ (გერმ. Herders Conversations-Lexikon) 1960-იან წლებში.